CELEX: 32009D0620
Language: bg
Date: 2009-08-20 00:00:00
Title: 2009/620/ЕО: Решение на Комисията от 20 август 2009 година за изменение на Решение 2005/779/ЕО по отношение на включването на региона Abruzzo в списъка на регионите от Италия, свободни от везикулозната болест по свинете (нотифицирано под номер C(2009) 6388) (Текст от значение за ЕИП )

21.8.2009   
            
            
               BG
            
            
               Официален вестник на Европейския съюз
            
            
               L 217/3
            
         
      РЕШЕНИЕ НА КОМИСИЯТА
   
   от 20 август 2009 година
   за изменение на Решение 2005/779/ЕО по отношение на включването на региона Abruzzo в списъка на регионите от Италия, свободни от везикулозната болест по свинете
   (нотифицирано под номер C(2009) 6388)
   (текст от значение за ЕИП)
   (2009/620/ЕО)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като взе предвид Директива 90/425/ЕИО на Съвета от 26 юни 1990 г. относно ветеринарните и зоотехническите проверки, приложими при търговията в Общността с определени видове живи животни и продукти с оглед завършване изграждането на вътрешния пазар (1), и по-специално член 10, параграф 4, трето изречение от нея,
   като има предвид, че:
   
               (1)
            
            
               Решение 2005/779/ЕО на Комисията от 8 ноември 2005 г. относно ветеринарномедицинските мерки за защита срещу везикулозна болест по свинете в Италия (2) бе прието в отговор на наличието на тази болест в Италия. С посоченото решение се определят ветеринарномедицинските правила по отношение на везикулозната болест по свинете за регионите от споменатата държава-членка, които са признати за свободни от везикулозната болест по свинете, и за регионите, които не са признати за свободни от тази болест. Споменатите региони са изброени в приложенията към Решение 2005/779/ЕО.
            
         
               (2)
            
            
               В Италия от няколко години се изпълнява програма за ликвидиране и мониторинг на везикулозната болест по свинете с цел всички региони в Италия да получат статут на свободни от посочената болест.
            
         
               (3)
            
            
               Италия е представила информация на Комисията по отношение на статута на региона на Abruzzo като свободен от везикулозната болест по свинете, като доказва, че болестта в посочения регион е ликвидирана.
            
         
               (4)
            
            
               След разглеждане на посочената информация и предвид благоприятните резултати от изпълнението на годишните програми за ликвидиране и мониторинг на везикулозната болест по свинете в Италия е целесъобразно Abruzzo да бъде признат за регион, свободен от везикулозната болест по свинете.
            
         
               (5)
            
            
               Поради това Решение 2005/779/ЕО следва да бъде съответно изменено.
            
         
               (6)
            
            
               Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
            
         ПРИЕ НАСТОЯЩОТО РЕШЕНИЕ:
   Член 1
   Решение 2005/779/ЕО се изменя, както следва:
   
               1.
            
            
               В приложение I се вмъква следният запис след записа за Basilicata:
               
                           „—
                        
                        
                           Abruzzo“.
                        
                     
         
               2.
            
            
               В приложение II записът за Abruzzo се заличава.
            
         Член 2
   Адресати на настоящото решение са държавите-членки.
   
      Съставено в Брюксел на 20 август 2009 година.
      
         
            За Комисията
         
         Androulla VASSILIOU
         
         
            Член на Комисията
         
      
   
   
      (1)  ОВ L 224, 18.8.1990 г., стр. 29.
   
      (2)  ОВ L 293, 9.11.2005 г., стр. 28.